
Esselamu alejkum.


Da li je dozvoljeno ženi prilikom napošćavanja da spaja nijjete? Npr. da dan u kojem posti ima nijjet da naposti propušteni dan i da posti dan mjeseca Ševvala? Allah vas nagradio.?


* 
* 
* 
* 
* 
* 
* 

 
SPAJANJE POSTA ŠEVVALA SA NAPAŠTANJEM RAMAZANA

Alejkumusselam ve rahmetullahi ve berekatuhu.


Hvala Allahu i neka je salavat i selam na posljednjeg vjerovjesnika, a zatim:


Ova mes’ela je poznata kao mes’ela et-tešrik, tj. ***[propis](https://pitajucene.com/search/Propis/questions/ "Pretraži pitanja o propisima")*** spajanja dva ili više ibadeta (namaza ili posta) u jedan. Ovo pitanje ima razne oblike i vrste, a oko mnogih učenjaci uopćeno i ***[ulema](https://pitajucene.com/search/ulem/questions/ "Pretraži pitanja o ulemi")*** mezheba imaju podijeljeno mišljenje.


Uglavnom, po jednom stavu učenjaka (za koji smatram da je najbliži ispravnom) nije dozvoljeno niti ispravno spajati dva različita ibadeta koji su sami po sebi ciljani. Od toga je i ovo što je došlo u pitanju, tj. ***[spajanje](https://pitajucene.com/search/spaja/questions/ "Pretraži pitanja o spajanju")*** dobrovoljnog posta 6 dana Ševvala sa postom napaštanja propuštenih dana ***[Ramazana](https://pitajucene.com/search/ramaza/questions/ "Pretraži pitanja o ramazanu")***, a koji je ***[vadžib](https://pitajucene.com/search/vad%C5%BEib/answers/ "Pretraži odgovore za termin \'vadžib\'")***. Jer svaki od ove dvije vrste posta su sami po sebi ciljani. Čak iz hadisa, u kojem je došla propisanost posta 6 dana Ševvala došlo: „Ko posti ***[Ramazan](https://pitajucene.com/search/ramaza/questions/ "Pretraži pitanja o ramazanu")*** a zatim nakon njega (posti) šest dana Ševvala, kao da je postio cijelo vrijeme“ (Muslim), se razumije da ***[post](https://pitajucene.com/search/post/questions/ "Pretraži pitanja o postu")*** Ramazana (u što ulazi i napaštanje Ramazana) treba biti odvojena od posta ovih 6 dana u mjesecu Ševvalu.


Prema tome, nije ispravno spajati nijetom post 6 dana Ševvala sa napaštanjem Ramazana, a onaj ko to uradi nema nagradu za oboje nego mu se broji da je samo postio ono što je vadžib (tj. napaštanje Ramazana). A po nekim učenjacima nema nagradu ni za jedno ni za drugo, jer mu u osnovi nijet nije valjan.


Ve billahi tevfik.


Na pitanje odgovorio dr. ***[Zijad Ljakić](https://pitajucene.com/search/Zijad+Ljaki%C4%87/answers/ "Pretraži odgovore od dr. Zijad Ljakić")*** – zijad-ljakic.com


